ปักกิ่งยืนยันช่วยยุโรปต่อแก้วิกฤตหนี้
จีนให้คำมั่นยุโรป หนุนแก้ไขปัญหาหนี้ต่อไป ย้ำเดินมาถูกทางแล้ว แต่ต้องใช้มาตรการแก้ปัญหาเพิ่มเติม
22 ก.ย. 2555

จีนให้คำมั่นยุโรป หนุนแก้ไขปัญหาหนี้ต่อไป ย้ำเดินมาถูกทางแล้ว แต่ต้องใช้มาตรการแก้ปัญหาเพิ่มเติม
นายกรัฐมนตรี เวินเจียเป่า แห่งจีน ประกาศให้คำมั่นในระหว่างการประชุมสุดยอดจีน-ยุโรป ที่กรุงบรัสเซลส์ ในเบลเยียม เมื่อวันที่ 21 ก.ย. ว่า จีนจะให้การสนับสนุนและช่วยเหลือยุโรปให้รอดพ้นจากวิกฤตหนี้ต่อไป พร้อมกับย้ำว่ายุโรปได้เดินทางแก้ปัญหามาอย่างถูกต้องแล้ว ทว่าจำเป็นที่จะต้องงัดใช้มาตรการแก้ปัญหาเพิ่มเติม
ผู้นำจีน กล่าวว่า รัฐบาลกรุงปักกิ่งได้เข้าซื้อพันธบัตรรัฐบาลยุโรปอย่างต่อเนื่องในช่วงหลายเดือนที่ผ่านมา นอกจากนั้นจีนยังได้ให้ความร่วมมือกับยุโรปในการหารือถึงกองทุนช่วยเหลือแห่งใหม่ของกลุ่มยูโรโซน ซึ่งก็คือ กลไกเพื่อเสถียรภาพแห่งยุโรป (อีเอสเอ็ม) ด้วย
“จีนยังจะสวมบทบาทในส่วนของตัวเองไปเพื่อช่วยแก้ไขปัญหาหนี้ของยุโรปผ่านช่องทางที่เหมาะสม ยุโรปเดินมาอย่างถูกต้องแล้วในการแก้ปัญหานี้ สิ่งสำคัญที่สุด ณ เวลานี้ก็คือการใช้มาตรการต่างๆ เพิ่มเติมอย่างเต็มที่ตามนโยบายที่ได้ตกลงกันเอาไว้” เวิน กล่าว
ผู้นำจีนกล่าวด้วยว่า สหภาพยุโรป (อียู) และจีนนั้น ถือเป็นหุ้นส่วนกันที่สำคัญที่สุดในโลก นอกจากนั้นในครั้งนี้จีนและอียูยังได้ลงนามร่วมกันในข้อตกลงในด้านต่างๆ ถึง 49 หัวข้อหลัก ครอบคลุมถึงความร่วมมือทางนโยบายต่างประเทศไปจนถึงความร่วมมือในด้านการวิจัยและการพัฒนา ตลอดจนความร่วมมือในด้านทุนการศึกษาด้วยเช่นกัน